google/wiki40b huggingface dataset:
Pardosa eiseni

Utbredelse

Pardosa eiseni finnes i fjellet og helt nord i Europa. I Norge er den registrert fra Nordland og nord til Finnmark.

Utseende

Pardosa eiseni er lyst beigebrun, okerbrun og brunsvart, den har lysere eller mørkere flekker på bakkroppen. Forkroppen har en lys midtstripe. Beina er lysere okerbrune med tydelige mørkere ringer.
Mange av artene i slekten Pardosa er ganske lik hverandre og er variable i farge, selv om enkelte kan ha artstypiske flekker (mønster). For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd. Pardosa eiseni og Pardosa trailli er svært like hverandre. Hanner kan skilles fra hverandre, men da må pedipalpen plukkes fra hverandre og formen på embolus studeres. Embolus er en liten spiss og avlang struktur. Hunner kan skilles på epigynene, men de er veldig lik hverandre. Vulva har større forskjeller.
Kroppen er todelt i en bakkropp (abdomen) og et hode-bryst parti (prosoma eller cephalothorax). Foran på hodet er det åtte øyne, hvorav de to midterste er langt større enn de andre.

Levevis

Leveområdet er åpne vegetasjonsfattige steder med stein, i fjellet, eller skogsbilveier og kraftlinjegater. Pardosa-artene er varmeelskende dyr og aktive i solskinn. I kaldt vær er de mindre aktive og sitter ofte noe bortgjemt mose eller lignende.
Blame It on Lisa

Handling

Familien har fått en telefonregning på 400 dollar. Hverken Homer, Marge eller Bart har ringt for 400 dollar, så de nekter å betale. Etter en stund med telefonsvarer som omtaler familien som snusker og liknende, får Homer nok. Han bestemmer seg for å ødelegge telefonledningen. Det går imidlertid dårlig, han får elektrisk støt.
Lisa legger en plan for å redde Ronaldo, fadderbarnet. Homer konkluderer: «The Simpsons are going to Brazil!».
Mens familien er på flyet til Brasil, har Bart allerede lært seg spansk. Når han imidlertid får vite at de snakker portugisisk, banner han på portugisisk. Homer sier det er nytteløst og ber Bart glemme alt. Bart slår seg selv i hodet og glemmer alt. Dette vitner også om familiens enorme språkkunnskaper. Marge snakker blant annet flytende fransk.
Når familien er framme, bærer Brasil preg av samba, slum og aper overalt. Veien til hotellet danses og familien er ruset på samba. Lisa minner familien på at de er her for Ronaldos skyld, og at de må fortsette å lete etter ham. De drar til Ronaldos barnehjem for å finne ham. Nonnen svarer at de ikke har sett ham, og at de tenner et lys hver dag. På spørsmål om de virkelig har lett etter ham, svarer hun raskt nei. Homer forsøker å hoppe på nonnen og ber henne om å fly ham over byen, men nonnen sier hun ikke kan, og bekrefter at hun har for mye «junk in the truck» (fett på kroppen).
Familien deler seg, og Homer og Bart hopper inn i en drosje. Sjåføren snudde så seg og beklaget, men «dette er en kidnapping». Homer klarer ikke ta det hele seriøst og roper jublende ut: «Betyr det at jeg ikke trenger betale for turen? Who-hoo!» Imens har allerede Bart sneket seg ut av drosjen og det skulle vise seg at Homer og kidnapperne skulle få det riktig hyggelig sammen.
Resten av familien surrer rundt i Rio de Janeiro. Triste som de er når både Homer og Ronaldo er borte, blir de allikevel revet med av musikken. De finner ut av det er karneval. Gaten blir omringet av dansende parader. I en pelikan er Ronaldo, han oppdager Lisa og stopper og hilser på dem.
Ronaldo er blitt rik og betaler gjerne kravet til Homers kidnappere. På slutten av episoden blir familien forent, Ronaldo har det bra og det hele ender godt.

Brasils reaksjon

Allerede før episoden ble vist i Brasil, reagerte Rios turistkontor på hvordan byen var framstilt med aper overalt, kriminalitet, slummen og kidnappinger. Produsenten, James L. Brooks, beklaget og sa at Homer gjerne kunne invitere Brasils daværende president, Fernando Henrique Cardoso, til Celebrity Boxing, et amerikansk TV-program hvor kjendiser bokser mot hverandre. Mauricio Ricardo, leder av et brasiliansk humornettsted, foreslo at Simpsons kunne vise det virkelige Brasil: Giftige mygg i stedet for aper, bevæpnede banditter i stedet for pirattaxi o.l. Episoden forble uforandret.
Erik Schias plass (Oslo)

Erik Schias plass er en plass i krysset mellom Saxegaardsgata, Kanslergata og Oslo gate i Gamlebyen i Oslo. Plassen ligger inntil grøntområdet med ruiner av Clemenskirken. Plassen omfatter et amfi bygget ved foten av Geitabru.
Foreningen Middelalder-Oslo hadde markering av offisiell navnsetting 28. august 2013.
Plassen er oppkalt etter den norske arkeologen Erik Schia (1946–1993) som ledet Riksantikvarens utgravningskontor i Oslo og i mange år var sentral i arbeidet med undersøkelser og utgravninger i Gamlebyen og arbeidet for å etablere Middelalderparken. Schia var også en aktiv formidler av middelalderhistorien i området. Forslaget om å kalle opp plassen etter Schia ble først fremmet av historiker Tore Vigerust, som var leder i navnekomiteen i Bydel Gamle Oslo. Plassen ligger inntil Clemenskirkeruinen, stedet der det ble funnet bevis for at Oslo var en by rundt år 1000.
9th Submarine Flotilla

9th Submarine Flottila (1940-1945) var en ubåtflotilje under britisk kommando bestående av allierte og norske ubåter. Flotijen var stasjonert i Dundee, Skottland. Det er reist et krigsminnesmerke over falne fra Flotijen i Dundee.
Lovisenberg kirke

Kulturminne

Lovisenberg kirke er et kulturminne og har nummer 84326 i Riksantikvarens kulturminnebase.
Montes de Oca (Costa Rica)

Historie

Før den spanske koloniseringa var området som i dag er Montes de Oca, en del det vestlige huetar-kongedømmet, som var styrt av cacique Garavito da spanjolene ankom.
Rundt 1700 var San Pedro en landsby med navnet Santiago de la Granadilla. Seinere bytta den navn til Villa de San Pedro del Mojón. Mojón er et geografisk landemerke, og refererte til at landsbyen markerte San Josés yttergrense. Blant de første innbyggerne var José María Sequeira, Baltazar Cordero, José María Delgado, Idelfonzo Rojas, Julián Villalobos, Blas Quesada, Santiago Castillo, José Nicolás Prado, Marcelino Zúñiga, Santana Sibaja, Ceferino Quesada, José María Muñoz. I denne perioden var jordbruk den viktigste næringsveien i området, og de fleste av innbyggerne var kaffebønder.
Der hvor Parque John F. Kennedy ligger i dag, var det tidligere en hvileplass for dyra til de gjennomreisende som skulle til San José fra Cartago, ettersom de ikke kunne ri inn i sentrum av hovedstaden før klokka seks om morgenen. Her oppsto det også en trefning i oktober 1835 som følge av den såkalte Ligakrigen.
I perioden til Bernardo Augusto Thiel Hoffmann, Costa Ricas andre biskop, ble den første kirka i San Pedro, dedikert til Sankt Peter, reist. Dagens kirke stammer fra 1958.
2. august 1915 ble kantonen Montes de Oca oppretta, da den ble skilt ut fra San José. Den ble oppkalt etter Faustino de Montes de Oca, en innbygger som gjorde mye for lokalsamfunnet i andre halvdel av 1800-tallet. San Pedro fikk status som villa, og ble kantonens administrasjonssentrum. Det første kantonstyret samla seg i januar året etter, og besto av Ramón Hernández Loría, Vidal López Aguilar og Timoteo Aguilar.
Universidad de Costa Rica åpna sin første bygning i San Pedro i 1950. Den er i dag kantonens viktigste institusjon. 14. november 1961 fikk San Pedro bystatus (ciudad).

Geografi

Kantonen Montes de Oca grenser til San José i vest, Curridabat i sør, Cartago i øst og Goicoechea i nord. Fra San Pedro er det bare tre kilometer inn til San José sentrum.
San Pedro sentrum, som ligger helt vest i kantonen, befinner seg på en høyde av om lag 1200 moh. Østover i kantonen stiger høyden hele veien, og den aller østligste delen ligger på hele 1900 moh. Montes de Oca får vanntilførsel fra elvene Torres, med sideelvene Patal, Salitrillos og Negritos; Ocloro og Poró.
Gjennomsnittstemperaturen ligger på rundt 20 °C.
IWork

iWork '05

iWork '05 ble lansert 11. januar 2005 og hadde en ny versjon av Keynote (Keynote 2), og den første utgaven av Pages (Pages 1.0).

iWork '06

Apple introduserte iWork '06 10. januar 2006 på Macworld Conference & Expo i San Francisco med nye versjoner av Pages (Pages 2) og Keynote (Keynote 3).

iWork '08

iWork '08 ble annonsert 7. august 2007 på Apples hovedkontor i Cupertino, California. Nye versjoner av Pages (Pages 3)og Keynote (Keynote 4) ble introdusert, sammen med et nytt regneark, Numbers.

iWork '09

iWork '09 ble annonsert 6. januar 2009 på Macworld Conference & Expo i San Francisco. Nye versjoner av Pages (Pages 4), Keynote (Keynote 5) og Numbers (numbers 2) ble introdusert. Apple også lanserte iWork.com en webversjon av iWork.

iWork for iOS

iWork har også kommet ut på iPhone, iPod Touch og iPad. Hver enkelt applikasjon selges separat for 55 kroner.

Innhold

iWork består av tre programmer: Pages, Keynote og Numbers.

Numbers

Numbers er et program for å lage regneark.
La Manga

La Manga (Spansk: Ermet) er en halvøy i regionen Murcia i Spania som ligger på Costa Cálida (Den varme kysten). De første byggene ble oppført i 1963 og siden har utviklingen vært dramatisk og La Manga er nå i realiteten helt utbygd. De siste ti årene har antallet tilreisende turister økt sterkt, og området besøkes årlig av flere hundre tusen mennesker. I all hovedsak består La Mangas byggmasse av privateide leiligheter, noen få hoteller og lokalt næringsliv er begrenset til servicenæring (restauranter, butikker etc.).
La Manga er bygget på en sandbank, og senere er grunnen forsterket av spanske myndigheter og utbyggere for å hindre at vær og vann skal vaske vekk sanden som naturen har brukt flere tusen år på å skylle opp. Fra start til slutt er La Manga om lag 22 kilometer lang, og har kun innfartsåre i en ende. Mar Menor er navnet på sjøen som ligger mellom La Manga og fastlandet, og den får vannet sitt fra Middelhavet. Temperaturen i Mar Menor er normalt noe høyere enn på Middelhavssiden, spesielt om sommeren. Stedet er kjent for sine gode forhold for kiting og dykking. På Middelhavsiden av La Manga er det en sammenhengende sandstrand på om lag 20 kilometer.
Nordmenn ble for alvor interessert i å besøke La Manga på 1990-tallet og salget av boliger i regionen til nordmenn har økt sterkt de siste ti årene.
Nærmeste flyplass er San Javier (Murcia) som bl.a. trafikkeres av Norwegian Air Shuttle og flyplassen ligger om lag 40 minutters kjøretid med bil fra La Manga. På La Manga er det enklest å komme seg fram med buss eller egen bil, da det kun er en hovedgate (Grand Via) som strekker seg gjennom hele halvøyen. På sitt bredeste er La Manga bare 400 meter bredt og på det smaleste om lag 60 meter.
La Manga er det stedet i Europa som er registrert med flest soldager i året (320 dager) og WHO har kåret regionen som Europas beste sted å bo ut fra helsemessige kriterier. Norges Fotballforbund har eget anlegg like ved La Manga, og flere norske og utenlandske fotballklubber bruker dette anlegget til trening om vinteren, herunder La Manga Cup. Det er lite kriminalitet i området.
Riksdaler

Riksdaler var en myntenhet i Danmark-Norge og Sverige. Opprinnelsen var en daler, en stor mynt av sølv, først utmyntet  omkring 1518 i Joachimsthal (derav navnet) i Böhmen, nå i Tsjekkia. Vekten var én unse, ca. 27,2 g, med et sølvinnhold på 95,5 %.

Bakgrunn

Thaler ble snart preget i andre land, i Tyskland under dette navnet, i engelsktalende land som dollar og i Norden som daler. I Danmark ble den første daleren slått under Christian III i 1537, og fra 1544 til 1813 var Riksdaleren hovedmynt i Danmark og Norge.
I Danmark-Norge ble en Rigsdaler delt i 4 mark eller 96 skilling. Rigsdaleren dannet grunnlaget for landets myntsystem fra 1500-tallet til 1813. Den ble vanligvis ikke utgitt som egen mynt. Mynten veide ca. 25 g, og sølvinnholdet var nær konstant i hele perioden. 
Speciedaleren var hovedmynten i myntsystemet. Kronemynten var en mellomstor sølvmynt verd 2/3 speciedaler (1 riksdaler/4 mark) All småmynt ble betegnet som kurantmynt. Kronemynt ble innført i 1618. 
1 krone = 1 1/2 riksdaler species = 126 skilling. I 1625 ble kronen redusert og tilsvarte da 1 1/3 riksdaler species. Kronebetegnelsen gikk da over på halvkronen, også kalt slettdaler. 
Kurantdaleren ble tatt i bruk som regneenhet i 1695. 1 riksdaler kurant var lik en sum i småmynt med pålydende verdi lik det offisielle fastsatte antall skilling i en speciedaler. Verdiforholdet mellom species og kurant vekslet derfor.

1813 - 1816: Riksbankdaler

Da Riksbanken ble opprettet i 1813, ble det innført en ny pengeenhet, riksbankdaler (Rbdlr.). Dens verdi ble satt til 1/2 speciedaler, men kursen for riksbankdaleren sank hurtig.

1816 - 1875: Speciedaler, ort og skilling

Norges Bank ble opprettet i 1816, og fra samme år gjaldt et nytt myntsystem: 1 speciedaler = 5 ort = 120 skilling. Ved overgangen til kronemynt i 1875 ble 1 speciedaler satt til 4 kroner.

Fra 1875: Kroner og øre

I oktober 1875 sluttet Norge seg til den skandinaviske myntunion. Myntenheten ble 1 krone = 100 øre. 
1537: 1 riksdaler = 3 mark = 48 skilling
1582: 1 riksdaler = 4 mark = 64 skilling
1602: 1 riksdaler = 4 mark = 66 skilling
1609: 1 riksdaler = 4 mark = 68 skilling
1610: 1 riksdaler = 4 mark = 74 skilling
1616: 1 riksdaler = 4 mark = 80 skilling
1618: 1 riksdaler = 84 skilling
1624: 1 riksdaler = 100 skilling
1625: 1 riksdaler = 6 mark = 96 skilling
Nuevo Berlín (kommune)

Historie

Nuevo Berlín ble grunnlagt i 15. mars 2010.

Regjeringen

Ordføreren (alcalde) i kommunen er Sergio Milesi.
Odd F. Lindberg

Lindbergsaken

Fram til 1988, året da han fremla en offisiell rapport for Fiskeridepartementet om det han mente var ulovlige forhold i selfangsten, ble Lindberg ansett som polarviter og omtalt i media som forsker. Han hadde lagd dokumentarfilmer og virket som journalist, forfatter og fotograf. Rapporten ble i sin helhet offentliggjort i juli 1988 i Bladet Tromsø, til tross for at Fiskeridepartementet hadde unndratt den offentlighet.
Saken satte spørsmålet om ytringsfrihetens stilling i Norge på dagsordenen, og særlig dens stilling i forhold til hensynet til personvernet, i dette tilfelle personvernet til de selfangerne som hadde deltatt i det som internasjonalt ble oppfattet som inhuman slakting av selunger («kvitunger») med hakapik. I rapporten fra 1988 hadde Lindberg hevdet at sel ble flådd levende, og at fangstfolkene bevisst påførte selen lidelser.
Avisa ble saksøkt av selfangerne og dømt i to rettsomganger til å betale erstatning. Høyesterett avviste saken, og dommen ble stående inntil menneskerettighetsdomstolen i Strasbourg i mai 1999 opphevet den. Dommen fra Strasbourg utvidet norske mediers adgang til å offentliggjøre offentlige dokument selv om disse kan være en belastning for enkeltmennesker.
Lindberg ble selv saksøkt for ærekrenkelse av selfangerne, og i 1990 dømt til å betale 390 000 kroner til 19 selfangere. Dette klarte ikke Lindberg å betale. I 2008 anbefalte namsmannen i Fredrikstad at gjelden burde slettes, noe tingretten ikke godtok. Sarpsborg byrett avgjorde  at ikke kan vise filmen om selfangstskuta Harmoni i Norge.
I 1994 viste det norske fjernsynsselskapet TV2s reportasjeprogram Dokument2 den svenske filmen En folkefiende som sterkt kritiserte Norges behandling av Lindberg, og anklaget Norge for å la injuriesøksmål stanse viktig debatt. Da ble også redaksjonen for Dokument2 og redaktøren  saksøkt for injurier.  Noen selfangere fikk ikke medhold i namsretten for å stanse visning av filmen på TV2. Selfangerne argumenterte blant annet med at filmen spilte på følelser ved å fokusere på Lindbergs egne unger og Lindbergs utsagn om at fangstfolkene hater selene.  Filmen vist av TV2 inneholdt klipp fra filmen som ble forbudet av Sarpsborg byrett i 1990. En gruppe selfangere reagerte på at programmet viste bilder av dem mens de fanget sel. Bildene var tatt av selfangstinspektør Lindberg som hevdet disse dokumenterte ulovlige fangstmetoder. En domstol hadde tidligere gitt selfangerne medhold i at bildene var injurierende og forbudt visning av dem. Dokument2s redaktør Gerhard Helskog argumenterte for at publikum hadde rett til å få vite hva som skjedde på fangstområdene, og vant fullstendig. Dommen markerte en utvidelse av ytringsfrihetens rammer i Norge.
Fredrikstad Bryggeri

Fredrikstad Bryggeri ble grunnlagt 1877 i Bydalen i Fredrikstad. Det fusjonerte med Borg bryggeri i 1989, som igjen ble fusjonert med Hansa bryggeri i 1998. Ølproduksjonen ved gamle Fredrikstad Bryggeri opphørte i 2000.
Ürümqi (Ürümqi)

Ürümqi (kinesisk: 乌鲁木齐县; pinyin: Wūlǔmùqí Xiàn; uighur : ئۈرۈمچى ناھىيىسى / Ürümçi Nahiyisi) er et fylke i byprefelturet Ürümqi i den autonome region Xinjiang i Folkerepublikken Kina.
Befolkningen var på 156 976 innbyggere i 1999.
Kangping

Kangping (kinesisk: 康平县; pinyin: Kāngpíng Xiàn) er et fylke i provinsen Liaoning i Folkerepublikken Kina. Det ligger i den subprovinsielle by Shenyang.
Befolkningen var på 332 644 innbyggere i 1999.
FSB (Russland)

FSB (russisk: Федера́льная слу́жба безопа́сности Российской Федерации - ФСБ России}}, Federalnaja sluzjba bezopasnosti) er en føderal sikkerhetstjeneste i Russland internt. FSB utgjør den viktigste etterfølgeren til den sovjetiske Tsjekaen, KGB og NKVD. Hovedkvarteret ligger i Moskva og mye av virksomheten er hemmelig. FSB er hovedsakelig opptatt av rikets indre sikkerhet og kan sammenlignes med PST.
Direktøren i 2017 er Aleksandr Vasiljevitsj Bortnikov.

Eksempel på kontraspionasje

I 2006 ble Storbritannia anklaget for å ha plassert avansert opptaksutstyr og en liten radiosender i en pakke som så ut som en stein i nærheten av et sensitivt område.
Den 5. desember 2017 vart ein tidlegare norsk grenseinspektør, Frode Berg, pågrepet og siktet for spionvirksomhet i Moskva.
London havn

London havn (engelsk: Port of London) ligger langs elven Themsens bredder i London i England.
Teknisk sett består havnen av hele tidevannsdelen av Themsen fra Margate på sydkysten og Clacton-on-Sea på nordkysten til Teddington, totalt rundt 150 km. Havnen administreres av London havnevesen.
Havnen var sentral for Londons økonomi fra saksiske tider. På 1700- og 1800-tallet var den verdens mest trafikkerte havn, med kaianlegg langs 17 km av elvebreddene, over 1500 kraner og betjening av 60 000 skip hvert år. I andre verdenskrig var den et hovedmål for Luftwaffe under blitzen.
Etterhvert som større skip og containere ble tatt i bruk, ble London havn mindre og mindre viktig gjennom siste halvdel av 1900-tallet. Havnen er imidlertid fortsatt en av Storbritannias tre største etter havnene i Tilbury og Felixstowe (rekkefølgen varierer stadig).
London havn håndterer årlig 50 millioner tonn last og 12 500 skip, med 73 operative lastekaier. Dette utgjør rundt 10 prosent av Storbritannias skipsfart og bidrar med over 35 000 jobber og 8,5 milliarder pund til landets økonomi.
Store deler av det kondemnerte området Docklands blir utviklet til boligområde og som et nytt kommersielt senter i London. 29 kaianlegg har blitt vernet mot utvikling for å sikre at de bevares for kommersiell havnedrift.
Thameslink

Thameslink er en jernbanelinje og et tidligere britisk selskap som drev denne linjen frem til april 2006, da First Capital Connect overtok anbudet. Jernbanestrekningen er på omkring 225 km, og går fra Bedford, England i nord til Brighton i sør via Snow Hill-tunnelen i London. Den betjener også London Gatwick Airport og London Luton Airport. Thameslink-linjen er et viktig tilbud for pendlere, og omkring 40 millioner passasjerer fraktes årlig.
Tunnelen linjen krysser London gjennom ble gjenåpnet i 1988 etter å ha vært stengt for passasjertrafikk i femti år. Den nordlige delen av Thameslink erstattet en linje mellom Bedford og St. Pancras stasjon, og kjøres på Midland jernbanelinje.
I sør kjøres det på to linjer. Den viktigste går via London Bridge til East Croydon og så til Brighton. Den andre gikk opprinnelig via Elephant and Castle og Streatham til West Croydon, og så videre til Guildford. Linjen krysset en rekke andre linjer, og da jernbanen i Storbritannia ble privatisert ble det stadig vanskeligere å drive. Den ble derfor omkring 1994 kuttet ned slik at endestasjonen ble West Croydon. Omkring 1995 ble ruten endret, og Thameslink sluttet å kjøre til West Croydon. Ruten ble lagt om til Sutton, Wimbledon og Streatham; fra sistnevnte stasjon kjøres den til Brighton over samme spor som hovedruten.
Anbudet overtas av selskapet Govia i september 2015.
Belizes sentralbank

Historie

Sentralbanken ble etablert 1. januar 1982, men har sine røtter tilbake til 1894. Selv om Belize har vært selvstyrt fra januar 1964, ble det ikke løsrevet fra Storbritannia før i 1981. Etableringen av en egen sentralbank har vært viktig for landets politiske uavhengighet. 
I 1894 ble «Board of Commissioners of Currency» etablert, som var et råd av britiske representanter som styrte pengepolitikken her. Hovedoppgaven til dette valurarådet var å utstede lokal valuta, som kunne innløses i pund sterling. Valutarådet fungerte fram til 1976 ble «Belize Monetary Authority» ble etablert. Denne enheten ble etablert som et resultat av at landets nye sentralbanklov ble vedtatt; Monetary Authority Ordinance. Belize Monetary Authority hadde utvidet ansvar i forhold til det tidligere valutarådet, og fikk bl.a. ansvar for å regulere finansnæringen, iverksette pengepolitiske tiltak for å stimulere til økonomisk vekst, kontrollere inflasjonen og sørge for balanse i betalingsbalansen overfor utlandet. I tillegg fungerte de som bank for regjeringen og de andre bankene og finansinstitusjonene, og forvaltet landets valutareserver. 
Dagens sentralbank ble etablert etter at den nye sentralbankloven ble vedtatt; Central Bank of Belize Act No. 15 av 1982. Sentralbanken ble vedtatt like etter at Belize ble løsrevet fra Storbritannia i 1981. Sentralbanken overtok oppgavene til Belize Monetary Authority, i tillegg til at den ble tillagt ansvaret for å være økonomisk rådgiver for regjeringen, samt å overvåke og regulere landets kredittvesen.

Sentralbanksjef

Sentralbanksjef er per mars 2018 Joy Grant. Hun overtok stillingen 1. oktober 2016, og overtok da etter Glenford Ysaguirre, som hadde sittet siden oktober 2008. Sentralbanken har to visesentralbanksjefer, som er Christine Vellos og Marilyn Gardiner-Usher.
Villareal (Samar)

Villareal (Bayan ng Villareal) er en kommune på Filippinene. Kommunen tilhører provinsen Samar og ligger på øya med samme navn.
Adaptiv nettside

En adaptiv nettside (engelsk: Adaptive Web Design forkortelse AWD) er en metode brukt innenfor webdesign for at nettsiden skal kunne være tilpasset forskjellige skjermstørrelser. Adaptive nettsider har flere forhåndslagede layouts, hvorav en layout blir valgt når enhetens skjermstørrelse er detektert. Riktig layout på adaptive nettsider bestemmes på serversiden, og presenteres deretter på enheten.

Historie

Det engelske begrepet ble først brukt av Aaron Gustafson, og blir i hans bok "Adaptive Web Design: Crafting Rich Experiences with Progressive Enhancement" brukt sammen med progressive forbedringer for å beskrive hvordan en nettside skal bygges opp for at nettsiden skal være tilgjengelig for brukeren på brukerens valgte enhet. Hans tanke er at vi alle har "spesielle behov" på forskjellige tidspunkt og i forskjellige sammenhenger, og at adaptive nettsider gir en mobilbruker den beste opplevelsen.
Fylkesvei 7954

Fylkesvei 7954 går mellom Nyheim og Oksfjordhamn i Nordreisa kommune. Veien er 6,7 km lang.
Frem til 2019 hadde veien betegnelsen fylkesvei 359.
Vestkantsvømmerne

Vestkantsvømmerne er en norsk svømmeklubb stiftet 17. mai 1992. Nedslagsfeltet er i Bergen Vest, Sotra og Askøy. Klubben har i overkant av 1000 medlemmer, der rundt 190 er aktive svømmere. Alexander Dale Oen svømte største delen av sin karriere for Vestkantsvømmerne.
I årene 2005–2010 var Vestkantsvømmerne blant de beste svømmeklubbene i Norge.
Vestkantsvømmerne trener på Sandgotna (Loddefjord), Askøy og Ågotnes (Sotra). I tillegg holder klubben svømmekurs i andre basseng i nedslagsområdet.
Kontoret finnes på Straume i Sotra.
Hovedtrener for Vestkantsvømmerne er Henning Pryde.
Fra 2016 av har Ørjan Madsen vært sportslig leder i klubben.
Daglig leder er Maria Prestmo.